Predkladacia správa

Materiál sa predkladá ako iniciatívny. Vychádza z programového vyhlásenia vlády SR -  aktívne podporovať zahraničnoobchodnú spoluprácu s vybranými krajinami Ázie, Afriky a Latinskej Ameriky s prihliadnutím na ekonomické záujmy Slovenskej republiky. 

MH SR ako garant všetkých hospodárskych zmlúv, považuje skvalitnenie právneho rámca medzi Slovenskou republikou a Thajským kráľovstvom za dôležité opatrenie na podporu slovenského exportu. Uzatvorenie Dohody je v súlade s koncepciou zintenzívňovania dvojstranných vzťahov s touto krajinou. 
Medzi SR a Thajským kráľovstvom bola uzavretá Obchodná dohoda medzi vládou ČSSR a vládou Thajského kráľovstva podpísaná 20. 9. 1978 v Prahe a Protokol meniaci Obchodnú dohodu medzi vládou ČSSR a vládou Thajského kráľovstva podpísaný 6. 3. 1987 v Prahe. Z dôvodu harmonizácie legislatívy Slovenskej republiky s legislatívou EÚ pred vstupom Slovenskej republiky do EÚ bola platnosť oboch zmluvných dokumentov ukončená. 

Thajsko patrí v súčasnosti medzi najrozvinutejšie krajiny juhovýchodnej Ázie a je vedúcou krajinou v integračnom zoskupení ASEAN. Jeho ekonomický potenciál je aj vďaka dlhodobým priamym zahraničným investíciám rozsiahly. Významnú úlohu v ekonomike krajiny zohráva zahraničný obchod. 

Dvojstranná hospodársko-obchodná spolupráca je na pomerne vysokej úrovni, čo sa prejavuje aj na výške vzájomného obratu a počte komoditných položiek. V období ekonomickej krízy v juhovýchodnej Ázii v roku 1997 došlo k čiastočnému poklesu obratu, ale od roku 1999 znova rastie a v roku 2003 vzájomná obchodná výmena prvýkrát po roku 1993 prekročila hodnotu 2 miliardy Sk. Rastie vývoz aj dovoz, hoci s rozdielnou dynamikou. 
V roku 2003 sa Thajsko zaradilo na 42. miesto v obrate SR (10. miesto medzi rozvojovými krajinami), v roku 2004 to bolo 47. miesto. Obrat vzájomnej obchodnej výmeny dosiahol v roku 2004 hodnotu 1,98 miliardy Sk pri pasívnom salde obchodnej bilancie. 
V rokoch 2000 až 2004 medzi najvýznamnejšie položky nášho vývozu patrili automatické pračky, sušené mlieko, antibiotiká, magnezit, sústruhy, ložiská, chemické zlúčeniny, valcované plechy, vodné čerpadlá, elektrické motory a podobne, celkovo viac ako 50 položiek.
Sortiment nášho dovozu z Thajska je dlhodobo veľmi široký. Popri klasických tovaroch, ako sú ryby, rybie výrobky, textil, oblečenie, ryža, šperky a drahé kamene, tropické ovocie, tabak a kaučuk sa čoraz výraznejšie presadzujú sofistikované výrobky z oblasti elektroniky, elektrotechniky, strojárstva a pre cestnú dopravu, napr. počítače a diely pre výpočtovú techniku, mobilné telefóny a ich časti, elektronické integrované obvody, klimatizačné zariadenia, kopírovacie stroje, videorekordéry, pasívne elektronické súčiastky, prietokové ohrievače vody, nákladné autá a ďalšie výrobky.
Pri hodnotení vzájomných vzťahov je potrebné vziať do úvahy skutočnosť, že Thajsko patrí v poslednej dekáde medzi krajiny, ktoré majú kladnú obchodnú bilanciu s väčšinou krajín EÚ a vykazuje dlhodobo aktívnu bilanciu svojho zahraničného obchodu. Je to hlavne vďaka aktívnej proexportnej politike thajskej vlády a reálnej pomoci stredným a malým domácim exportérom.

Za dôležitý faktor vzájomnej obchodnej výmeny možno považovať skutočnosť, že vo veľkej miere ide o vysoko sofistikované výrobky a každoročne obojsmerne rastie objem hlavne týchto výrobkov. Vzrástol tiež dovoz surovín a elektronických komponentov, ktoré sa na Slovensku spracúvajú na finálne výrobky. 

Ďalšie ekonomicko-obchodné vzťahy s touto krajinou sú veľmi perspektívne. Vo vývoze SR sa popri existujúcich komoditách, za predpokladu konkurenčných cien a štandardnej kvality majú možnosť uplatniť ďalšie položky, ako napr. poľnohospodárske stroje, zariadenia pre energetiku, umelé hnojivá a pesticídy, zariadenia pre baníctvo, krištáľ a úžitkové sklo, dopravné pásy a ďalšie gumárenské výrobky, osobné autá a autokomponenty, čističky odpadových vôd, technológie na spracovanie odpadu, celulóza, bezdrevný papier, kartonáž, ďalšie oceľové polotovary, chemikálie, lieky, obrábacie stroje, technológie na spracovanie dreva a technológie pre potravinársky priemysel. Ďalším typom spolupráce je cestovný ruch, keď každý rok rastie počet slovenských turistov v Thajsku, ale aj thajských na Slovensku. 

Podpisom novej dohody, ktorou sa zriadi aj spoločná komisia pre hospodársku spoluprácu, sa rozširujú predpoklady pre intenzívnejší rozvoj obchodných a hospodárskych vzťahov a pre priame obchodné väzby medzi podnikateľskými a obchodnými subjektmi oboch krajín bez nutnosti využívania sprostredkovateľských služieb subjektov z tretích krajín. 
Obe strany dohody majú záujem, aby sa podpísala počas návštevy ministra zahraničných vecí SR E. Kukana v Thajsku, ktorá je naplánovaná na 3. ‑ 5. mája 2005. 

Na materiál sa nevzťahuje obmedzenie prístupu k informáciám podľa § 11 ods. 1 písm. b, zákona č. 211/2000 Z. z. o slobodnom prístupe k informáciám, keďže Dohoda bude po nadobudnutí platnosti uverejnená v Zbierke zákonov Slovenskej republiky v zmysle zákona č. 1/1993 Z .z. o Zbierke zákonov Slovenskej republiky. 

Predkladaná Dohoda je v súlade s právnym poriadkom Slovenskej republiky, reviduje jej bilaterálnu zmluvnú základňu, nemá dopad na štátny rozpočet a nie je v rozpore s jednotnou obchodnou politikou a inými pravidlami EÚ. Vzhľadom na to, že nezasahuje do právomocí EÚ, nie je potrebný súhlas Európskej komisie (EK), napriek tomu bolo znenie dohody zaslané EK na pripomienkovanie. EK súhlasila s textom dohody, pripomienky vyjadrila len k nejednoznačnosti niektorých formulácií. Článok VI., ods. 2 však ošetruje prípadnú nejasnosť v súvislosti s právomocami EÚ.
Dohoda sa uzatvára na medzivládnej úrovni, pretože pokrýva viaceré rezorty, pričom však nezakladá práva a povinnosti fyzických a právnických osôb. 

Predložený materiál bol predmetom medzirezortného pripomienkového konania (vyhodnotenie je súčasťou materiálu). Anglické znenie dohody bolo dohodnuté a odsúhlasené na expertnom rokovaní zástupcov oboch strán. 
Materiál nemá priamy finančný, ekonomický a environmentálny vplyv a ani vplyv na zamestnanosť.

Vzhľadom na uvedené skutočnosti odporúčame, aby vláda SR schválila návrh Dohody medzi vládou Slovenskej republiky a vládou Thajského kráľovstva o hospodárskej spolupráci.